**УСТАВ**

**НА**

**ИНСТИТУТА НА ДИПЛОМИРАНИТЕ ЕКСПЕРТ-СЧЕТОВОДИТЕЛИ В БЪЛГАРИЯ**

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** **(1)** Институтът на дипломираните експерт-счетоводители в България, наричан за краткост по-нататък Института, е независима професионална организация на дипломираните експерт-счетоводители и регистрираните одитори в България.

**(2)** Институтът е юридическо лице със седалище в град София, което осъществява дейността си в съответствие със Закона за независимия финансов одит (ЗНФО).

**(3)** Институтът поддържа интернет страница, достъпна за трети лица, на която се публикува полезна за обществеността информация. Институтът поддържа и вътрешен сайт, достъпен единствено за членовете на Института, на който се публикува информация, свързана с дейността на Института като професионална организация, с работата на органите на Института и за нуждите на членовете на Института. Начинът, редът и условията на използване на вътрешния сайт на Института се уреждат с Регламент за достъп и използване на вътрешния сайт на Института, предложен от администрацията и утвърден от Управителния съвет.

**(4)** Институтът поддържа електронна платформа за подаване на eдинните годишни отчети на регистрираните одитори.

**Чл. 2.** В Института членуват: дипломирани експерт-счетоводители и регистрираните одитори - както физическите лица, така и одиторските дружества.

**ГЛАВА ВТОРА**

**ЦЕЛ И ФУНКЦИИ НА ИНСТИТУТА**

**Чл. 3. (1)** Институтът осигурява, организира, ръководи и контролира упражняването на професионалната дейност на своите членове в интерес на обществото, при спазване на стандартите за професионално и етично поведение.

**(2)** Институтът работи за международното признаване и утвърждаване на професията, в т.ч. и международното признаване на правоспособност, съгласно правилата, установени в приложимото право в Европейския съюз и Република България.

**(3)** Институтът защитава общите професионални права и интереси на своите членове, като изразява официална позиция по проекти на нормативни актове, а също и в комуникацията с Комисията за публичен надзор над регистрираните одитори (Комисията), и като подава жалби по съдебен ред срещу засягащи членовете на Института нормативни актове.

**Чл. 4** Институтът ръководи и организира професионалната дейност на своите членове като:

**1**. Организира и провежда изпитите на кандидатите за получаване на диплома за дипломиран експерт-счетоводител и придобиване на правоспособност на регистриран одитор;

**2.** Организира и провежда изпитите за придобиване на правоспособност на регистриран одитор на кандидати от други държави – членки на Европейския съюз, и от трети държави;

**3.** *(Изм. с Решение на ОС на 17 май 2021)*Организира и поддържа регистър на дипломираните експерт-счетоводители и списък на одиторските дружества – членове на Института

**4.** Организира и провежда:

- обучения на кандидатите за дипломирани експерт-счетоводители;

- обучения за поддържане и развитие на професионалната квалификация на своите членове.

**5.** *(Изм. с Решение на ОС на 17 май 2021)*Разработва и предлага за утвърждаване от Комисията за публичен надзор над регистрираните одитори правилата за изпълнение на дейностите по т. 1, 2 и 4;

**6.** Разработва, внедрява и поддържа вътрешна система за контрол на професионалната дейност на своите членове и спазването на Етичния кодекс на професионалните счетоводители, издаден от Международната федерация на счетоводителите (IFAC);

**7.** Извършва проверки на професионалната дейност на своите членове по подадени от заинтересовани лица сигнали или по инициатива на органите на Института, като за целта формира екипи от независими по отношение на обекта на проверката контрольори. В екипите могат да участват и инспектори от Комисията;

**8.** Дава методически указания и разработва професионални одиторски правила, процедури и техники, практически наръчници и технически средства за подпомагане на дейността на своите членове при осъществяване на професионалните им задължения;

**9**. Организира, подпомага и извършва изследователска дейност в областта на независимия финансов одит, на счетоводството, на финансовия анализ и управление, както и за други съпътстващи одиторската професия области;

**10.** Налага дисциплинарни мерки на своите членове;

**11.** Разработва и предлага на органите, имащи право на законодателна инициатива, проекти за законови и подзаконови нормативни актове в областта на счетоводството и финансовия одит, и изразява становища пред различните държавни органи по проекти на други нормативни актове, касаещи счетоводството и финансовия одит, като за целта провежда обсъждане както със свои членове, така и с членове на други професионални организации, имащи отношение по съответната материя;

**12.** Издава професионална литература, учебни помагала, научни трудове и други материали, свързани с упражняването, развитието и популяризирането на професията „регистриран одитор“;

**13.** Представлява професията в страната и чужбина;

**14.** Отстоява независимостта и добрата репутация на одиторската професия пред държавните и регулаторни органи, организации на инвеститори и работодатели и широката общественост в страната и чужбина;

**15.** Подпомага дейността на Комисията, когато това се изисква от закона с оглед спазването на професионалните и етични стандарти, като отстоява интересите на регистрираните одитори за компетентен, независим и справедлив надзорен процес;

**16**. Извършва контрол за гарантиране на качеството на професионалната дейност на регистрираните одитори по задължителния финансов одит, одитиращи предприятия, които не са от обществен интерес;

**17.** Органите, контрольорите и служителите от администрацията на Института, които са свързани с изпълнение на дейностите по т. 7 и функциите по предходната т.16, са длъжни да спазват изискванията за опазване на професионалната тайна съгласно изискванията на Закона за независимия финансов одит.

**ГЛАВА ТРЕТА**

**ЧЛЕНСТВО, ПРАВА И ЗАДЪЛЖЕНИЯ НА ЧЛЕНОВЕТЕ НА ИНСТИТУТА**

**Чл. 5. (1)** Членове на Института са регистрираните одитори като физически лица и одиторски дружества, както и дипломираните експерт-счетоводители, които не са регистрирани одитори, вписани в регистрите по съответния ред.

**(2)** *(Нова, приета с Решение на ОС на 17 май 2021)*Всеки дипломиран експерт-счетоводител, преди вписването му в регистъра на дипломираните експерт-счетоводители, полага клетва пред трима членове на Управителния съвет на Института и подписва клетвен лист със следното съдържание: „Заклевам се в силата на познанието и законността, че ще изпълнявам добросъвестно, независимо, отговорно, безпристрастно и с професионална компетентност задълженията си като дипломиран експерт-счетоводител и регистриран одитор. Ще се ръководя от законите на Република България, професионалните одиторски стандарти и етичните норми и принципи на поведение, приети от Института на дипломираните експерт-счетоводители. При нарушаване на тази клетва да бъда санкциониран с нормите на закона и професионално-етичните норми на Института на дипломираните експерт-счетоводители.“

**(3)** *(Предишна ал.2,. Решение на ОС на 17 май 2021)*Одиторските дружества не могат да бъдат избирани в органите на Института и нямат право на глас в Общото събрание, където се представляват от съдружник или управител, който е член на Института.

**Чл. 6. (1)** Членовете на Института заплащат регламентираните в Закона за независимия финансов одит вноски, във вид и размер, периодично определяни с решение на Управителния съвет.

**(2)** Членовете на Института заплащат годишната вноска за членство не по-късно от 31 януари на следващата година еднократно за едногодишния период, приключващ на 31 декември.

**(3)** Неплатилите годишната вноска в срока по предходната алинея дължат лихва за забава в размер на законната лихва за времето на забавата.

**(4)** На неиздължилите годишните си вноски за съответната година в срок до 31 май на следващата година се налагат дисциплинарни мерки в съответствие с разпоредбите на глава седма от Устава „Дисциплинарни нарушения и наказания”и Закона за независимия финансов одит**.**

**Чл. 7.** Членовете на Института имат право:

**1**. Да участват лично или чрез пълномощник в Общото събрание на Института, като всеки член, физическо лице, има право на един глас;

**2.** *(Изм. с Решение на ОС на 17 май 2021)*Да избират и да бъдат избирани в органите на Института при ограниченията на чл. 5, ал. 3 от този Устав;

**3.** Да получават информация от Института за дейността и решенията на неговите органи и на Института като цяло при наличие на обоснован законен интерес, ако информацията не е професионална тайна или не засяга чужди права, след внасяне на мотивирано искане до Управителния съвет. Осъществяването на това право не може да бъде насочено срещу правата и доброто име на Института и неговата администрация, на друг член или на съветите на Института;

**4.** Да получават професионална защита на своята независимост;

**5.** Да присъстват лично при обсъждане на поведението им в различните органи на Института и да бъдат писмено уведомени за приетите решения и за мотивите за взетите решения;

**6.** Да се регистрират като регистрирани одитори и да упражняват професията, в предвидените в Закона за независимия финансов одит начини за това, а именно като физически лица или посредством одиторски дружества;

**7.** Да ползват материалната база на Института във връзка с членството си безвъзмездно;

**8*.***Да отправят писмени запитвания до Управителния съвет и другите органи на Института.

**Чл. 8.** *(Изм. с Решение на ОС на 17 май 2021)*Членовете на Института са задължени:

**1**. Да заплащат редовно и в срок определените по вид и размер вноски от Управителния съвет на Института;

**2**. *(Изм. с Решение на ОС на 17 май 2021)*При упражняването на професията да спазват Закона за счетоводството, Закона за независимия финансов одит, другите закони и подзаконови актове, касаещи професията, Устава и вътрешните правила на Института, приложимите професионални стандарти и утвърдените етични норми на поведение;

**3**. Да участват лично или като упълномощават друг член в работата на Общото събрание на Института и да изпълняват решенията на Общото събрание;

**4**. Да участват добросъвестно в работата на изборните органи на Института и да изпълняват приетите от тях решения;

**5**. Да поддържат постоянно професионалната си квалификация в рамките на изискванията на съответните нормативни актове, регулиращи професията на независимия финансов одитор и съобразно Правилата за продължаващо професионално развитие и да отчитат ежегодно часовете за поддържане на квалификацията в електронната платформа за подаване на единен годишен отчет по чл.1, ал.4 ;

**6**. Да предоставят необходимата информация и оказват необходимото съдействие на органите на Института и Комисията в обхвата на изискванията на Закона за независимия финансов одит;

**7**. Да въвеждат в одиторските си практики политики, процедури и контролни системи за осигуряване на пълнота и точност при отчитане на поетите от тях ангажименти, подлежащи на отчитане за съответния период;

**8**. Да представят eдинни годишни отчети като отчитат пълно, вярно и точно всички изпълнени от тях ангажименти през отчетния период. Единният годишен отчет обхваща период на отчитане от 01 януари до 31 декември и се подава на електронната платформа по чл. 1, ал. 4 посредством персонален код на регистрирания одитор. Крайният срок за подаване на единните годишни отчети на регистрираните одитори е 31 януари на следващата отчетния период година;

**9**. При поискване, да представят и други отчети за дейността си в утвърдените от Управителния съвет форма и срокове;

**10.** Да изпълняват задълженията си като членове на регионалните организации и да изпълняват взетите от регионалните организации решения;

**11**. Да не извършват действия и да не правят изявления пред външни за Института лица, които биха уронили престижа на Института, както и да не извършват действия срещу Института и неговите членове.

**Чл. 9.** Членството в Института се прекратява в следните случаи:

**1**. При смърт на физическото лице – дипломиран експерт-счетоводител или регистриран одитор;

**2.** По собствено желание, при подаване на заявление за заличаване на регистрацията;

**3**. При влязло в сила решение за временно изключване от ИДЕС;

**4**. Когато одиторско дружество престане да отговаря на изискванията за одиторско дружество.

**Чл.10**. Отписаният от регистъра на регистрираните одитори дипломиран експерт-счетоводител може да бъде вписан отново за регистриран одитор по реда на Закона за независимия финансов одит***.***

**Чл.11.(1)** За нарушение на Устава на Института провинилите се членове се санкционират с предвидените за целта дисциплинарни мерки, в съответствие с разпоредбите на глава седма от Устава „Дисциплинарни нарушения и наказания” и Закона за независимия финансов одит.

**(2)** Дисциплинарните мерки по ал. 1 се установяват от Дисциплинарния съвет по ред, предвиден в Правилата за работа на Дисциплинарния съвет и се налагат по реда, установен в съответствие с разпоредбите на глава седма от Устава „Дисциплинарни нарушения и наказания” и в Закона за независимия финансов одит.

**ГЛАВА ЧЕТВЪРТА**

**ОРГАНИ НА ИНСТИТУТА**

**Чл.12**. **(1)** Органи на Института са:

**1**. Общо събрание (ОС);

**2**. Управителен съвет (УС);

**3**. Контролен съвет (КС);

**4**. Съвет по професионална етика (СПЕ);

**5**. Съвет за контрол по качеството на одиторските услуги (СККОУ);

**6**. Дисциплинарен съвет (ДС).

**(2)** Председателят на Института е член и председател на Управителния съвет и ръководи неговите заседания.

**(3)** В заседанията на органите на Института могат при нужда да участват, без право на глас, външни експерти за даване на консултации или становища по конкретни въпроси.

**(4)** *(Изм. с Решение на ОС на 17 май 2021)*Към Управителния съвет функционира постоянно действащ орган Учебно-методичен съвет (УМС), който работи по правила, утвърдени от Управителния съвет. Учебно-методичният съвет осъществява методологическа и методическа функция и дейности в областта на одиторското, счетоводното и данъчното законодателство и практика, както и в други области, които са в обхвата на професионалната дейност и услуги на дипломираните експерт- счетоводители и регистрирани одитори. Учебно-методичният съвет работи в направление за продължаващото професионално развитие и поддържането на квалификацията на регистрираните одитори. В методологическа и методическа си функция и дейности Учебно-методичният съвет се подпомага активно от и използва експертния капацитет и потенциал на регионалните организации.

**(5)** Управителният съвет на Института може да създава при нужда също и други помощни комисии и помощни органи,като утвърждава писмени правила за тяхното функциониране и определя техния състав.

**(6)** Общото събрание може да вземе решение членовете на органите на Института по чл. 12, ал. 1, т. 2-6 да получават възнаграждение за работата си в тези органи.

**(7)** Дейността на Института се подпомага от администрация, която има щатно разписание и правила за дейността, приети от Управителния съвет.

**(8)** Когато член на някой от органите на Института по чл. 12, ал. 1, т. 2-6 е заинтересован от решението по определен въпрос, който се обсъжда и гласува на заседание на съответния орган, или има с някое от засегнатите от решението лица отношения, пораждащи основателни съмнения в неговото безпристрастие, той следва да си направи отвод или да му бъде поискан отвод и да не гласува по този въпрос.

***ОБЩО СЪБРАНИЕ***

**Чл.13**.**(1)** Общото събрание е висш ръководен орган на Института. В него участват всички физически лица, членове на Института – лично или чрез упълномощаване на друг член.

**(2)** Когато член на Института не участва в три и повече последователни Общи събрания и това не се дължи на непреодолима причина, Дисциплинарният съвет налага дисциплинарна мярка за нарушение на уставните задължения на член на Института, в съответствие с разпоредбите на глава седма от Устава „Дисциплинарни нарушения и наказания”и на Закона за независимия финансов одит.

**Чл. 14.** Общото събрание на Института:

**1.** Приема, допълва и изменя Устава на Института;

**2**. Приема бюджета на Института и отчета на Управителния съвет за изпълнението му;

**3**. Приема одитирания годишен финансов отчет и избира одитор за следващата финансова година*;*

**4**. Приема отчетите за дейността на съветите на Института;

**5**. Избира и освобождава членовете на съветите на Института и председателя на Института;

**6**. Приема за сведение мандатната програма на Управителния съвет;

**7**. Избира лице, което да бъде предложено за член на Комисията за публичен надзор над регистрираните одитори от страна на Института;

**8**. Избира лице, което да бъде предложено за член на Сметната палата от страна на Института;

**9.** *(Отм. с Решение на ОС на 17 май 2021)*;

**10**. Утвърждава правила за работа на Контролния съвет, разработени и предложени от последния;

**11**. Решава създаването към Института на еднолични дружества с ограничена отговорност за осъществяване на стопанска дейност и избира техните управители и контрольори;

**12**. Приема решения за придобиване и разпореждане с недвижимите имоти на Института;

**13**. Приема решения да се заплаща възнаграждение на членовете на органи на Института, като конкретният размер на възнагражденията се определя от Управителния съвет в граници, гласувани от Общото събрание (горна и долна граница).

**14**. Приема решения и по други въпроси, включени в дневния ред, които не са от изричната компетентност на други органи на Института.

**Чл.15.** Редовно Общо събрание се провежда поне веднъж годишно, през месец април, като в дневния ред задължително се включват:

**1**. Одобряване на отчета за дейността на Управителния съвет през годината;

**2**. Одобряване на годишния финансов отчет;

**3**. Избор на одитор;

**4**. Одобряване на бюджета за текущата финансова година;

**5**. Номиниране и обсъждане на предложения за председател на Института и членове на съвети (при изтичане на съответния мандат);

**6**. Други въпроси, обявени в дневния ред, в срока по чл. 16, ал. 3.

**Чл.16.** **(1)** Общо събрание на Института се свиква от Управителния съвет:

**1**. По инициатива на Управителния съвет;

**2**. По искане на Контролния съвет;

**3**. По инициатива на минимум ¼ (една четвърт) от членовете на Института*,* на основание на подписка, която съдържа предложение за дневен ред, трите имена, номер на диплома и подпис на участващите в подписката. В този случай председателят на Управителния съвет е длъжен да свика Общо събрание в тридневен срок от датата на уведомяване, по реда на ал. 3 от настоящия член.

**(2)** В случаите по т. 2 и 3 на предходната алинея Общото събрание се провежда съгласно дневния ред, определен от Контролния съвет, съответно от участниците в подписката, без да се провежда обсъждане и гласуване на дневния ред.

**(3)** Решението за свикване на Общо събрание, датата и мястото на провеждане на събранието и проектът за дневен ред се публикуват на вътрешния сайт на Института не по-малко от30 дни предварително.

**(4)** Общото събрание е легитимно и може да приема решения, при положение че присъстват лично или по пълномощиене по-малко от половината от членовете на Института, имащи право на глас. Ако на събранието не присъства изискуемото се мнозинство, то се отлага с един час и се провежда на същото място, при същия дневен ред, без оглед на броя на присъстващите.

**(5)** Участието в Общо събрание може да стане и по пълномощие. Всеки присъстващ на събранието може да представлява по пълномощие най-много трима други членове. Представените пълномощия са неразделна част от протокола на Общото събрание*.*

**(6)** Общото събрание се ръководи от избран/и от него, с обикновено мнозинство, председател/и. До избора му/им, събранието се ръководи от председателя на Института или от негов заместник.

**(7)** Когато Общото събрание е изборно, то избира петима души от присъстващите за членове на Комисия по провеждане на избора за съответното Общо събрание. Комисията по избора изпълнява правомощията си по правила, утвърдени от Управителния съвет, публикувани на вътрешния сайт 30 дни преди датата на провеждане на Общото събрание. Изборът на председател на ИДЕС и членове на съветите се осъществява чрез дистанционно електронно гласуване.

**(8)** Решенията на Общото събрание се вземат с явно гласуване. При явно гласуване гласовете се установяват от преброители, които се избират от Общото събрание. При наличие на техническа възможност вместо явно гласуване може да се проведе електронно присъствено гласуване, като резултатите се установяват от автоматизирана система и се оповестяват от председателя на Общото събрание. В този случай събранието не избира преброители.

**(9)** Решенията за допълнения и изменения на Устава на Института се вземат с мнозинство от 2/3 (две трети) от присъстващитена събранието. Предложенията за допълнения и изменения на Устава на Института се внасят само в писмен вид в срок най-късно до 30 дни преди датата на Общото събрание и се публикуват на вътрешния сайт на Института. Предложения, направени в рамките на Общото събрание, се разглеждат на следващо Общо събрание.

**(10)** Решенията, с изключение на тези по алинея 9,се приемат с обикновено мнозинство от присъстващите на Общото събрание.

***ПРЕДСЕДАТЕЛ НА ИНСТИТУТА/УПРАВИТЕЛНИЯ СЪВЕТ***

**Чл.17. (1)** Председателят на Института/Управителния съвет се избира с дистанционно електронно гласуване. Мандатът му е 4 години и съвпада с мандата на Управителния съвет.

**(2)** Предходни мандати като член на Управителния съвет не се броят при избор на председател на Института/Управителния съвет. Един и същи член на Института може да бъде избиран за председател на Института/Управителния съвет за не повече от два последователни мандата. След два последователни мандата правото на избор се възстановява след още един мандат.

**(3)** При гласуване за избор на председател на Института, за избран се счита кандидатът, получил най-малко 50% (петдесет процента) плюс 1 (един) гласа от всички гласували за председател на Института.

**(4)** В случай че няма кандидат, който да е получил предвидените в ал. 3 гласове, Мандатната комисия насрочва нов избор в рамките на 10 дни между двама от кандидатите, които са събрали най-много гласове. След провеждане на избора, за избран се счита кандидатът, получил най-много гласове. Ако двамата кандидати получат при повторния избор равен брой гласове, Мандатната комисия насрочва нов избор в рамките на 10 дни.

**Чл.18.** **(1)** Председателят на Института/Управителния съвет:

**1**. Свиква и ръководи заседанията на Управителния съвет;

**2**. Представлява Института пред държавните органи, пред обществени и други недържавни организации и други трети страни в страната и в чужбина;

**3**. Сключва и прекратява трудовите и гражданските договори с всички служители и сътрудници на Института;

**4**. Изпълнява и други функции, възложени му с решение на Общото събрание или Управителния съвет.

**(2)** В случаите, когато председателят на Института подаде оставка или ако не е в състояние да изпълнява функциите си, те се поемат от определен от Управителния съвет заместник-председател до провеждането на следващото Общо събрание.

***УПРАВИТЕЛЕН СЪВЕТ***

**Чл.19. (1)** Управителният съвет на Института се избира с дистанционно електронно гласуване, по условията на чл. 33, ал. 6.

**(2)** Управителният съвет се състои от 9 членове заедно с председателя на Института, който е председател на съвета по право.

**Чл.20. (1)** Управителният съвет организира и ръководи дейността на Института, като работи по утвърден от него годишен план.

**(2)** Управителният съвет се свиква на заседания не по-малко от един път на два месеца от председателя на Института, а при негово отсъствие - от заместник-председател.

**(3)** Заседанията на Управителния съвет са редовни, ако присъстват повече от половината му членове. Заседанията се ръководят от председателя, респективно от заместник-председател, в случай на отсъствие на председателя*.*

**Чл.21**. Решенията на Управителния съвет се вземат с обикновено мнозинство като при равен брой гласове „за” и „против” гласът на председателя е решаващ.

**Чл.22.** Председателят на Контролния съвет присъства по право на заседанията на Управителния съвет. При необходимост, по решение на Управителния съвет, на заседанията могат да присъстват и председателите на други съвети и/или председателите на регионалните организации. Същите нямат право на глас при вземането на решения.

**Чл.23.** Управителният съвет:

**1**. Организира изпълнението на решенията на Общото събрание;

**2**. Приема мандатна програма и я представя за информация на Общото събрание;

**3**. Създава, преструктурираи закрива регионалните организации на Института иръководи методологически и методически регионалните организации и съветите на Института без Контролния съвет;

**4**. Създава условия и следи за изпълнението на приетия от Общото събрание бюджет на Института;

**5**. Одобрява щата на администрацията на Института;

**6**. Избира един или повече заместник-председатели на Управителния съвет и утвърждава назначаването и освобождаването на изпълнителен директор на Института. Функциите на изпълнителния директор се определят от Управителния съвет;

**7**. Извършва проверка за съответствие на кандидатите за член на Комисията за публичен надзор над регистрираните одитори на базата на критериите, които са законово регламентирани, като кандидатурите, отговарящи на изискванията, се внасят за обсъждане и избор от Общото събрание;

**8**. Извършва проверка за съответствие на кандидатите за член на Сметната палата на базата на критериите, които са законово регламентирани, като кандидатурите, отговарящи на изискванията, се внасят за обсъждане и избор от Общото събрание;

**9.** Утвърждава правилата и състава на помощните комисии и помощните органи съгласно чл. 12, ал. 5 от Устава;

**10**. Разработва и предлага на Комисията правила и ред за провеждането на изпити за получаване на диплома за дипломиран експерт-счетоводител и за придобиване на правоспособност на регистриран одитор;

**11**. Разработва и предлага на Комисията правила и ред за провеждането на изпитите за придобиване на правоспособност на регистриран одитор от други държави – членки на Европейския съюз, и от трети държави;

**12**. Разработва и предлага на Комисията правила за организация и провеждане на обучения на кандидатите за дипломирани експерт-счетоводители, за повишаване на професионалната квалификация на своите членове и по продължаващото професионално развитие на регистрираните одитори;

**13.** *(Отм. с Решение на ОС на 17 май 2021)*

**14**. Налага дисциплинарни мерки по чл. 40, ал. 3, т. 5 и 6 от Закона за независимия финансов одит;

**15**. Прави предложения до Комисията за налагане на надзорни мерки по чл. 89, ал. 2, т. 5-7 от Закона за независимия финансов одит;

**16**. Разглежда жалби срещу наложени дисциплинарни мерки от Дисциплинарния съвет и се произнася с решение;

**17**. Утвърждава правилата за работа на Съвета за контрол по качеството на одиторските услуги, Съвета по професионална етика и Дисциплинарния съвет;

**18**. Подава от името на Института заявления по чл. 418 от ГПК за издаване на заповед за незабавно изпълнение за наложени дисциплинарни мерки „глоба“;

**19**. *(Отм. с Решение на ОС на 17 май 2021)*

**20**. Утвърждава състава на Мандатната комисия;

**21**. Утвърждава състава и правила за работа на Учебно-методичния съвет;

**22**. Приема решение за назначаване на щатни контрольори на трудов договор и определя размера на трудовото им възнаграждение въз основа на предложение на Съвета за контрол по качеството на одиторските услуги;

**23**. Организира осъществяването на научно-изследователската и учебната дейност по въпросите на счетоводството и одита;

**24**. Осигурява правата на членовете на Института да използват материалната база на Института безвъзмездно за целите на членството си в Института;

**25**. Организира и осъществява контакти и развива взаимоотношения със сродни международни и национални организации, както и с държавните органи;

**26.** *(Отм. с Решение на ОС на 17 май 2021)*;

**27**. Утвърждава структурата, щата и приема финансовите отчети на създадените към Института търговски дружества;

**28**. Отчита се за дейността си пред Общото събрание на Института;

**29**. Изпълнява и други функции, възложени му с решение на Общото събрание на Института;

**30**. Упражнява контрол върху работата на администрацията на Института, вкл. законосъобразността на нейните действия;

**31**. Отговаря на отправени запитвания от регионалните организации;

**32**. Удостоява свои изтъкнати членове с титлата „почетен председател“ и „почетен член“, както и удостоява с почетен знак и други символи представители на български, международни и чуждестранни институции, които имат особен принос в развитието на одиторската професия в България, на базата на критерии, които да се публикуват на интернет страницата на Института.

***КОНТРОЛЕН СЪВЕТ***

**Чл.24. (1)** Контролният съвет се избира с дистанционно електронно гласуване, по условията на чл. 33, ал. 6 в състав от 5 членове, които избират председател и заместник-председател.

**(2)** Заседанията на Контролния съвет се свикват от неговия председател, а в негово отсъствие – от заместник-председателя не по-малко от 1 път на три месеца*.* Заседанията се считат за редовни, ако на тях присъстват повече от половината му членове.

**(3)** Контролният съвет работи по утвърдени от него годишен план и процедури, и правила, утвърдени от Общото събрание.

**(4)** Контролният съвет:

**1**. Контролира изпълнението на решенията на Общото събрание, на Управителния съвет и на органите на Института;

**2**. Контролира спазването на Устава и вътрешните правила на Института;

**3**. Контролира изпълнението на приходната и разходната част на бюджета на Института и стопанисването на имуществото, включително на регионалните организации;

**4**. Дава писмено заключение за годишния финансов отчет на Института и отчета на Управителния съвет за управлението;

**5.** Свиква Общо събрание на Института, когато установи противозаконни или противоуставни действия на Управителния съвет или на председателя на Института;

**6.** Изисква писмени обяснения от длъжностните лица, членовете на Управителния съвет и другите органи при проверката на документацията на Института;

**7**. Може да изисква финансова информация от регистрираните одитори във връзка и по повод установяване на съответствия между отчетените и изпълнените ангажименти за отчетния период;

**8**. Определя функциите на председателя на Контролния съвет;

**9**. Отчита се за своята работа пред Общото събрание на Института;

**10**. Разработва правила за своята работа и ги предлага за утвърждаване от Общото събрание.

**(5)** Председателят на Контролния съвет участва в заседанията на Управителния съвет без право на глас.

***СЪВЕТ ПО ПРОФЕСИОНАЛНА ЕТИКА***

**Чл.25. (1)** Съветът по професионална етика се избира с дистанционно електронно гласуване, по условията на чл. 33, ал. 6 в състав от 5 членове, които избират председател и заместник-председател.

**(2)** Заседанията на съвета се свикват от председателя, а в негово отсъствие от заместник-председателя, не по-рядко от 1 път на три месеца.Те са редовни, ако присъстват повече от половината членове.

**(3)** Съветът по професионална етика:

**1**. Контролира изпълнението на Етичния кодекс на професионалните счетоводители, приет от Международната федерация на счетоводителите;

**2**. Контролира наличието на конфликт на интереси по отношение избраните членове на Института в неговите органи;

**3**. Сезира писмено Дисциплинарния съвет за нарушения на Етичния кодекс на професионалните счетоводители.

**(4)** Отчита се за своята работа пред Общото събрание на Института.

***СЪВЕТ ЗА КОНТРОЛ ПО КАЧЕСТВОТО НА ОДИТОРСКИТЕ УСЛУГИ***

**Чл.26. (1)** Съветът за контрол по качеството на одиторските услуги се избира с дистанционно електронно гласуване, по условията на чл. 33, ал. 6 в състав от 9 членове, които избират председател и заместник-председател.

**(2)** Заседанията на съвета се свикват от председателя, а в негово отсъствие от заместник-председателя, не по-рядко от 1 път на три месеца. Те са редовни, ако присъстват повече от половината членове.

**(3)** Съветът за контрол по качеството на одиторските услуги контролира качеството на професионалната дейност на членовете на Института чрез проверки, съгласно изискванията на Закона за независимия финансов одит.

**(4)** Съветът за контрол по качеството на одиторските услуги може да изисква финансова информация от регистрираните одитори във връзка и по повод установяване на съответствия между отчетените и изпълнените ангажименти за отчетния период.

**(5)** Съветът за контрол по качеството на одиторските услуги:

**1**. Взема мотивирано решение за констатираните нарушения на приетите правила и процедури и предлага на Дисциплинарния съвет за санкции провинилите се членове;

**2**. Ежегодно утвърждава необходимите контрольори за осъществяването на дейността си, като допълва състава им по предложение на регионалните организации и организира обучението им. Съветът предлага на Управителния съвет примерен размер на възнаграждението на контрольорите;

**3**. Отчита се за своята дейност пред Общото събрание.

**(6)** Проверки на дейността на регистрираните одитори, одитиращи предприятия, които не са от обществен интерес, се извършват от контрольори под ръководството на Съвета за контрол по качеството на одиторските услуги. Контрольор може да бъде лице - член на Института, преминало обучение за контрол на качеството на дейността на регистрираните одитори и утвърдено от Съвета за контрол по качеството на одиторските услуги.

**(7)** Управителният съвет може да предвиди контрольорите да бъдат назначавани към Института като щатни, които да получават трудово възнаграждение при извършване на проверки на дейността на регистрираните одитори, одитиращи предприятия, които не са от обществен интерес. В тези случаи, контрольорът трябва поне една година преди сключването на трудов договор да не е извършвал дейност като регистриран одитор. По време на изпълнение на длъжността контрольор, лицето не може да извършва професионална дейност на член на ИДЕС.

***ДИСЦИПЛИНАРЕН СЪВЕТ***

**Чл.27. (1)** Дисциплинарният съвет се избира с дистанционно електронно гласуване, по условията на чл. 33, ал. 6 в състав от 7 членове, които избират председател и заместник-председател.

**(2)** Заседанията на съвета се свикват от председателя, а в негово отсъствие от заместник-председателя, не по-рядко от 1 път на три месеца. Те са редовни, ако присъстват повече от половината членове

**(3)** Дисциплинарният съвет разглежда констатациите на Контролния съвет, на Съвета за контрол по качеството на одиторските услуги и на Съвета по професионална етика, като има право на достъп до всички писмени материали, събрани по преписките на тези съвети, както и информация, постъпила в Съвета по реда на чл. 28 от Устава, въз основа на които установява наличието или липсата на нарушения на Закона за независимия финансов одит и Устава на Института, като за целта може да ползва юридическа консултация.

**(4)** При необходимост, когато е налице или се очаква голям обществен интерес по отношение на предполагаемо нарушение, Дисциплинарният съвет може да включи в екипа за разследването независими външни разследващи лица, като осигурява прозрачност и справедливост на процеса на разследване. Дисциплинарният съвет може да привлича и външни специалисти за извършване на експертизи или получаване на становище по специфични правни и други въпроси, свързани с разглежданите случаи, или по решаване на случая като цяло. Разходите, свързани с това, се поемат от Института.

**(5)** Решението за налагане на дисциплинарна мярка по чл.46, ал.1, т.т.1-4 или т.7 от Устава се взема от членовете на Дисциплинарния съвет с обикновено мнозинство.

**(6)** Дисциплинарният съвет се отчита за своята дейност пред Общото събрание на Института.

**Чл.28.** Съветите по чл.12, ал.1 т. т. 3-6 могат да бъдат сезирани или се самосезират, въз основа на информация от публични източници, за предполагаеми нарушения на членове на Института.

**Чл.29.** Решенията на съветите по чл.12, ал.1 т. т. 3-6 чл. чл. 24-27 се вземат с обикновено мнозинство. При равен брой гласове „за” и „против” гласът на председателя на съответния орган се брои за решаващ.

**Чл.30.(1)** Институтът е единна организация. Управителният съвет организира и ръководи цялостната дейност на Института за постигане на неговите цели. Съветите по чл.12, ал.1 т. т. 4-6 имат за цел да подпомагат и подкрепят Управителния съвет в неговата дейност, като следват последователно политиката, целите и задачите, определени и приети от Управителния съвет, като координират изцяло своята текуща дейност с него. Съветите по чл.12, ал.1 т. т. 4-6 са независими в своята професионална преценка, позиция и мнение по отношение на разглежданите от тях конкретни случаи/преписки. Официалното изразяване и представяне на позицията на Института пред трети лица и институции се извършва само от председателя на Института или от упълномощен от Управителния съвет негов член. Съветите по чл.12, ал.1 т. т. 3-6 нямат правомощия да представят самостоятелна позиция и кореспонденция пред трети лица и институции.

**(2)** Съветите по чл.12, ал.1 т. т. 4-6 приемат и предлагат на Управителния съвет за утвърждаване правила за дейността си в съответствие с изложените принципи в ал. 1.

**(3)** Съветите по чл.12, ал.1 т. т. 3-6 изпълняват дейността си в тясно взаимодействие, следвайки принципите, изложени в ал. 1. Тези съвети координират своята дейност с Управителния съвет съгласно правила, изготвени на база на принципите, изложени в ал. 1, съгласувани между всички тях и подписани от председателите на съветите.

***МАНДАТНОСТ И ПРОЦЕДУРИ ЗА ИЗБОР И ОТЗОВАВАНЕ***

**Чл.31**. **(1)** Съветите на Института по чл.12, ал.1 т. т. 2-6 са с мандат 4 години*.*

**(2)** *(Изм. с Решение на ОС на 17 май 2021)*Членовете на органите на Института са членове на Института. Членовете на Управителния съвет, на Контролния съвет, на Съвета по професионална етика, на Съвета за контрол по качеството на одиторските услуги и на Дисциплинарния съвет се избират при спазване на изискванията на чл.38, ал.10 от ЗНФО.

**(3)** Членовете на съветите по чл. 12, ал. 1, т.т. 2-6 не могат да бъдат избирани за повече от два последователни мандата в същия съвет. Правото им да бъдат избирани в същия орган се възстановява след изтичането на следващия мандат. Няма ограничение за избирането на член на един орган за член на друг орган на Института след изтичането на два последователни мандата*.*

**(4)** Ограниченията по предходната алинея не се прилагат при избора на председател на Института/Управителния съвет при спазване на изискванията на чл.17, ал.2.

**Чл.32. (1)** Към Института действа постоянен помощен орган - Мандатна комисия, която включва по един представител от съветите по чл.12, ал.1, т.т. 2-6. Съставът на Мандатната комисия се утвърждава от Управителния съвет в срок най-късно до три месеца преди съответното редовно изборно Общо събрание. Мандатната комисия изпълнява функциите си до утвърждаването на новия ѝ състав от Управителния съвет.

**(2)** *(Изм. с Решение на ОС на 17 май 2021)* Мандатната комисия, на база предоставените ѝ документи, разглежда постъпилите кандидатури за членове на съветите на Института и преценява съответствието на кандидата с изискванията на ЗНФО.

**Чл.33. (1)** Процедурата за избор на председател на Института/Управителен съвет и членове на съвети на Института включва три фази – номинации, обсъждане и дистанционно електронно гласуване.

**(2)** Фазата на номинациите включва:

**1**. Получаване и обработване на номинациите от Мандатната комисия;

**2**. Мандатната комисия окомплектова номинациите заедно с кратки биографични справки за всеки кандидат и по желание на номинираните – и други представящи ги материали до 15 дни преди датата на Общото събрание и ги публикува на вътрешния сайт на Института;

**3**. Номинираните кандидати могат да си направят отвод пред Мандатната комисия във всеки един момент или в рамките на изборното Общо събрание, при което тяхната номинация се изтегля от вътрешния сайт;

**4**. Мандатната комисия представя направените и неоттеглени номинации на Общото събрание.

**(3)** Фазата на обсъждане се провежда в рамките на заседанието на Общото събрание. На Общото събрание не могат да се издигат нови кандидатури. След като обсъждането бъде преустановено, точката от дневния ред се счита за изчерпана и възниква основание за откриване на процедура за дистанционно гласуване.

**(4)** Фазата на дистанционното електронно гласуване се провежда извън Общото събрание при спазване на следните условия и процедури:

**1**. гласуването се открива в 12:00 часа на деня, следващ деня на Общото събрание, и продължава 24 часа – до 12:00 часа на другия ден;

**2**. гласуването се осъществява на интернет базирана система за електронно гласуване на Института при гарантиране тайната и сигурността на вота чрез еднократно онлайн гласуване;

**3.** всеки член получава лична индивидуална парола за влизане в системата за електронно гласуване, която може да се използва само един път;

**4**. резултатите се обявяват от Комисията по провеждането на избора на вътрешния сайт на Института в рамките на деня, в който е приключило гласуването.

**(5)** Изборът се счита за проведен и резултатите от същия са валидни независимо от броя на гласувалите членове на Института с право на глас и независимо от това дали гласувалите са участвали на Общото събрание, на което са обсъждани кандидатурите, или не.

**(6)** Изборът на органите на Института се извършва с дистанционно електронно гласуване. При гласуване за избор на органи на Института за избрани се считат кандидатите, получили най-много гласове до запълване на местата, подложени на избор. В случай че повече от един кандидати са получили равен брой гласове, между тях се провежда нов избор, съгласно процедура, приета от Мандатната комисия, в рамките на 30 дни.

**(7)** Управителният съвет е отговорен да осигури всички технически и организационни условия за навременно, сигурно и гарантиращо правата на избор и тайната на вота на членовете на Института дистанционно електронно гласуване, като за целта може да наема външни специалисти.

**(8)** Комисията по провеждане на избора има правото и задължението да следи за спазване на изискванията и правилата за гласуване и избиране и, в случай на основателни доказани съмнения за правилността на проведения избор, да го анулира. В този случай Управителният съвет свиква Общото събрание за провеждане на нов избор.

**(9)** Фазите на номинации и на обсъждане се прилагат съответно и при избора на представител на Института за член на Комисията за публичен надзор над регистрираните одитори, а също и за член на Сметната палата, при съблюдаване на законовите критерии за допустимост, относими за тези длъжности, и в съответствие с чл. 23, т.7 и т.8. Управителният съвет внася предложенията за избор пред Общото събрание за гласуване.

**Чл.34.** **(1)** Когато член на някой от съветите по чл.12, ал.1, т.т. 2-6 бъде отзован с мнозинство от половината плюс един от останалите членове на съответния съвет или когато по собствено желание, или поради установяване или настъпване на състояние на конфликт на интереси, или по други причини, престане да изпълнява функциите си, съветът се попълва с кандидат, имащ най-много гласове „за” от неизбраните за членове на съответния съвет кандидати, като се ползва информацията от протокола на Комисията по избора. Ако всички предложени кандидати са били избрани или повече от един кандидат на последния избор са получили еднакъв брой гласове, се провежда избор от Общото събрание по предвидения ред.

**(2)** При отвод на целия състав или повече от половината от състава на някой от съветите по чл. 12, ал.1, т.т. 2-6, Съветът продължава да изпълнява функциите си до избора на нов съвет.

**Чл.35.** Ако, по каквато и да е причина, към момента на изтичане на мандата на органите на Института по чл. 12, ал.1, т.т. 2-6 не е излъчен нов състав на тези органи, предходно избраните такива продължават да изпълняват функциите си до избора на нови органи.

**ГЛАВА ПЕТА**

**ФИНАНСИРАНЕ И БЮДЖЕТ**

**Чл.36.** **(1)** Финансирането на дейността на Института се осигурява от:

**1**. Встъпителни и годишни вноски от членовете;

**2**. Приходи от такси за провеждане на курсове и изпити;

**3**. Приходи от абонамент и от издателска дейност;

**4**. Приходи от извършване на консултантски услуги;

**5**. Приходи от санкции, налагани от Института;

**6**. Приходи от дарения;

**7**. Други приходи.

**(2)** Средствата на Института се изразходват съгласно утвърдения бюджет за финансовата година (от 01 януари до 31 декември). За възлагане на доставки и външни услуги на стойност над пет хиляди лева се прави избор между най-малко три конкурентни независими оферти**.**

**(3)** Всички приходи и разходи се планират предварително в бюджета на Института. Бюджетът се публикува на вътрешния сайт на Института.

**(4)** За периода от началото на годината до одобряване на бюджета от Общото събрание Управителният съвет приема временен бюджет, на базата на който се осъществява дейността на Института до одобряването му от Общото събрание.

**(5)** При необходимост Управителният съвет взема мотивирано решение за трансформиране на разходи в бюджета съобразно възникнали конкретни потребности в рамките на изчислена икономия от бюджетни статии. Други промени в бюджета могат да стават само по решение на Общото събрание.

**ГЛАВА ШЕСТА**

**РЕГИОНАЛНИ ОРГАНИЗАЦИИ**

**Чл.37. (1)** Към Института се създават регионални организации с членове не по-малко от 20 физически лица.

**(2)** Регионалните организации се създават с решение на Управителния съвет по инициатива на членовете на Института в съответния регион. Управителният съвет може да създаде или разреши съществуването на регионална организация с членове под минимума по предходната алинея.

**(3)** Преструктурирането и закриването на регионални организации се извършва с решение на Управителния съвет.

**(4)** Членовете на Института – физически лица, задължително членуват и в една регионална организация.

**(5)** Членовете на Института регистрирани одитори – юридически лица, не членуват в регионалните организации.

**Чл.38.** Регионалните организации:

**1.** *(Изм. с Решение на ОС на 17 май 2021)*Провеждат мероприятия за поддържане на квалификацията съгласно Правилата за продължаващо професионално развитие на регистрираните одитори

**2.** Избират и предлагат контрольори по качеството за утвърждаване от Съвета за контрол по качеството на одиторските услуги;

**3**. Подпомагат активно Учебно-методичния съвет при осъществяването на методологическата и методическата му функция и дейности с наличия си експертен капацитет и потенциал.

**4.** Утвърждават вноските по чл. 40, т. 2 в бюджета на организацията, както и разходната част на бюджета.

**Чл.39.** *(Изм. с Решение на ОС на 17 май 2021)*Дейността на регионалните организации, както и редът за разходването на средствата по бюджета им се извършва съгласно Правила за дейността на регионалните организации, приети от Управителния съвет.

**Чл.40.** Приходната част на бюджета на регионалните организации се формира от:

**1**. Преразпределена част от централизирания бюджет на Института, определен на базата на ежегодно утвърждавана от Управителния съвет единна ставка на един член на Института;

**2**. Определени от Общото събрание на регионалната организация вноски на членовете на регионалната организация;

**3**. Част от печалбата от организирането на курсове и семинари;

**4**. Дарения.

**Чл.41**. Общото събрание на регионалната организация избира с явно или тайно гласуване с обикновено мнозинство собствено ръководство, състоящо се от председател, секретар и контрольор с мандат от 4 години.

**Чл.42.** Председателят на регионалната организация ръководи текущо нейната дейност, а в негово отсъствие функциите се изпълняват от секретаря на организацията. Председателят и секретарят ежегодно разработват бюджета на регионалната организация и го представят за информация на Управителния съвет на Института, след утвърждаването му от Общото събрание на регионалната организация.

**Чл.43**. Контрольорът контролира изпълнението на решенията на Общото събрание на регионалната организация и бюджета на регионалната организация. За констатираните нередности уведомява писмено председателя на организацията и Контролния съвет на Института.

**Чл.44.** За своята дейност председателят, секретарят и контрольорът се отчитат пред Общото събрание на регионалната организация.

**ГЛАВА СЕДМА**

**ДИСЦИПЛИНАРНИ НАРУШЕНИЯ И ДИСЦИПЛИНАРНИ МЕРКИ.**

**ДИСЦИПЛИНАРНО ПРОИЗВОДСТВО**

**Чл.45.** **(1)** За допуснати нарушения на Устава членовете на Института носят дисциплинарна отговорност по реда на глава четвърта на Закона за независимия финансов одит.

**(2)** Дисциплинарно нарушение е виновното неизпълнение на Устава, Етичния кодекс на професионалните счетоводители, решенията на Управителния съвет и Общото събрание на Института, включително:

**1**. *(Отм. с Решение на ОС на 17 май 2021)*

**2**. Необявяване на информация по отношение на годишния отчет, включително непълно и/или неточно отчитане на ангажиментите в зависимост от степента на повторяемост и значимост на нарушението;

**3**. Системно неизпълнение на задълженията като председател или член на съвет към Института;

**4**. Неплащане на встъпителни, годишни или други вноски, утвърдени по вид и размер от Управителния съвет;

**5**. Уронване престижа на Института;

**6**. Действия против интересите на членовете на Института или на самия Институт;

**7**. Системно неспазване на задълженията като член на регионална организация.

**8**. *(Изм. с Решение на ОС на 17 май 2021)*Системно неизпълнение на задълженията за продължаващо професионално развитие и поддържане на квалификацията на регистрираните одитори.

**Чл. 46.** **(1)** За нарушенията на Устава на Института се налагат следните дисциплинарни мерки:

**1**. Задължително предписание за отстраняване на констатирано нарушение;

**2**. Публикуване на интернет страницата на Института на констатираните нарушения за срок една година;

**3**. Лишаване от право да бъде избиран в органите на Института за срок до три години;

**4**. Предупреждение за изключване от Института;

**5**. Временно изключване от Института за срок до три години;

**6**. Временно изключване от Института за срок 5 години;

**7**. Глоба от 1 000 до 15 000 лв.

**(2)** Когато в резултат от извършена по реда на чл. 4 т. 7 от Устава проверка се установят нарушения, извършени от регистриран одитор при упражняване на професионалната му дейност, които са нарушения на разпоредбите на закона и/или на Регламент (ЕС) № 537/2014, Управителният съвет изпраща на Комисията доклада от проверката. Комисията извършва разследване и уведомява Института за резултатите от него, наложените административни наказания и приложените надзорни мерки. В този случай Институтът не налага дисциплинарни мерки.

**Чл. 47.** **(1)** Дисциплинарно производство се образува с решение на Дисциплинарния съвет на Института.

**(2)** Дисциплинарният съвет разглежда в закрито заседание преписките от извършени проверки от органите на Института с участието на проверявания регистриран одитор или дипломиран експерт-счетоводител.

**(3)** Дисциплинарният съвет допуска всички доказателства, които са от значение за изясняване на случая.

**(4)** Дисциплинарният съвет се произнася в 14-дневен срок от последното заседание, на което е разглеждана съответната преписка по ал. 2.

**(5)** Дисциплинарният съвет налага дисциплинарните мерки по чл. 46, ал. 1, т. 1 – 4 или 7 и предлага на Управителния съвет да наложи мерките по чл. 46, ал. 1, т. 5 или 6.

**(6)** Управителният съвет взема с мнозинство две трети от членовете си решение за налагане на мерките по чл. 46, ал. 1, т. 5 или 6 в 14-дневен срок от получаване на предложението.

**(7)** В дисциплинарното производство се прилагат разпоредбите на глава пета, раздел I от Административнопроцесуалния кодекс.

**(8)** Не се образува дисциплинарно производство, а образуваното се прекратява, когато са изтекли две години от извършване на нарушението.

**(9)** *(Нова, Решение на ОС на 17 май 2021)* Институтът на дипломираните експерт-счетоводители уведомява писмено Комисията за приложените дисциплинарни мерки по чл. 40, ал. 3, т. 5 и 6 в 14-дневен срок от приемането на съответните решения, както и от влизането им в сила.

**Чл. 48. (1)** Решението за налагане на дисциплинарна мярка по чл. 46, ал. 1, т. 1 – 4 или 7 може да се обжалва в 14-дневен срок от съобщаването му на заинтересованото лице пред Управителния съвет на Института. Управителният съвет се произнася с решение по жалбата в едномесечен срок от получаването ѝ.

**(2)** *(Изм. с Решение на ОС на 17 май 2021)*Решението на Управителния съвет по жалба срещу Решение на Дисциплинарния съвет за налагане на мярка по чл. 46, ал. 1, т. 1 е окончателно. Решението на Управителния съвет по жалба срещу Решение на Дисциплинарния съветза налагане на мярка по чл. 46, ал. 1, т.2 - 7 подлежи на обжалване пред Административния съд – град София, по реда на глава десета, раздел I на Административнопроцесуалния кодекс.

**(3)** *(Отм. с Решение на ОС на 17 май 2021)*

**(4)** *(Отм. с Решение на ОС на 17 май 2021)*

**Чл. 49**. *(Нов. с Решение на ОС на 17 май 2021)*Принудителното изпълнение на влязло в сила решение, с което е наложена дисциплинарна мярка глоба, се допуска по искане на Управителния съвет на ИДЕС по реда на чл. 418 от Гражданскопроцесуалния кодекс.

##### **ДОПЪЛНИТЕЛНИ РАЗПОРЕДБИ**

**§ 1.** Институтът има кръгъл печат с надпис: „Институт на дипломираните експерт-счетоводители” на български език с графичен знак в средата.

**§ 2.** За професионален празник на дипломираните експерт-счетоводители се утвърждава датата 17 април.

**§ 3.** *„****Конфликт на интереси****”,* по смисъла на чл. 25, ал. 3, т. 2 и чл.34, ал.1 от Устава е налице тогава, когато една функция на член на органите на Института влиза в противоречие с друга, едновременно изпълнявана функция, и това води до създаване на условия за нарушаване на безпристрастността, личното облагодетелстване и служене в интерес на трети лица, членове и нечленове на Института.

**§ 4.** *„****Непреодолима причина****”* за неучастие на член на Института в Общото събрание на Института, по смисъла на чл. 13 ал. 2 включва:

**1**. болест на члена на Института или член на семейството му;

**2**. трагичен случай с член на семейството или близък родственик;

**3**. призоваване от органите на реда, прокуратурата или съдебните органи;

**4**. съвпадащо участие в заседание на друг орган или организация, която се счита за изключително важна, по преценка на Дисциплинарния съвет;

**5**. всяка друга обективна причина извън волята на члена на Института, която го препятства да присъства на Общото събрание, която се счита за основателна, по преценка на Дисциплинарния съвет.

Не се считат за непреодолима причина платен или неплатен отпуск, ангажимент с клиент и др. подобни ангажименти, както и лично или служебно пътуване в чужбина, освен ако пътуването е по разпореждане и за сметка на Института.

**§ 5.** *„****Материална база на* Института***”* по смисъла на чл. 7, т. 7 е собствените и наети сгради и други недвижими собствености, превозни средства, офис мебели и оборудване, средства за комуникация и други подобни дълготрайни активи, които са собственост или са наети от Института за нуждите и целите на осъществяване на дейността му.

**§ 6.** „***Безвъзмездно ползване на материалната база на* Института *за целите на членството****”,* по смисъла на чл. 7, т. 7, е такова ползване, което има случаен, непостоянен характер и е свързано изключително с осъществяването правата и задълженията на членовете на Института, съгласно Закона за независимия финансов одит и Устава на Института, такива като провеждане на срещи, подготовка на отчети, документация и други подобни. Изключва ползване за провеждане на курсове, семинари, срещи и други мероприятия и събития с търговска цел, както и на частни и лични мероприятия на членовете на Института.

**§ 7.** „***Одиторско дружество***“ е търговско дружество, регистрирано по [чл. 64, ал. 1, т. 1](apis://Base=NARH&DocCode=4076&ToPar=Art64_Al1_Pt1&Type=201), [2](apis://Base=NARH&DocCode=4076&ToPar=Art64_Al1_Pt2&Type=201) или [3 от Търговския закон](apis://Base=NARH&DocCode=4076&ToPar=Art64_Al1_Pt3&Type=201) или по законодателството на друга държава – членка на Европейския съюз, с основен предмет на дейност – извършването на финансов одит на финансови отчети на предприятия, при което три четвърти от членовете на Управителния му орган са регистрирани одитори по този закон или са регистрирани одитори от други държави – членки на Европейския съюз, има добра репутация и е:

**1**. събирателно дружество, в което повече от половината от съдружниците са регистрирани одитори по този закон или по законодателството на други държави – членки на Европейския съюз;

**2**. командитно дружество, в което повече от половината от неограничено отговорните съдружници са регистрирани одитори по този закон или по законодателството на други държави – членки на Европейския съюз;

**3**. дружество с ограничена отговорност, в което повече от половината от гласовете в Общото събрание на съдружниците и от капитала принадлежат на регистрирани одитори, одитори и/или на одиторски дружества от други държави – членки на Европейския съюз.

**ПРЕХОДНИ РАЗПОРЕДБИ**

**§ 8.** Всички вътрешни актове на Института и регионалните организации се разработват и/или привеждат в съответствие с този Устав в 6-месечен срок от приемането му.

**§.9.** Дейността на регистрираните одитори за периода от 01 юли 2018 година до 31 декември 2018 година ще се отчита в системата за единен годишен отчет заедно с дейността им за периода 01 януари – 31 декември 2019 година.

**§10.** Мандатът на действащите към момента на приемане на настоящия Устав органи на Института е 3 години.

**ЗАКЛЮЧИТЕЛНА РАЗПОРЕДБА**

**§11.** Този Устав влиза в сила от датата на неговото приемане от Общото събрание на Института, проведено на 30 май 2019 година, и отменя действащия до този момент Устав.

**§12.** Този Устав е изменен и допълнен с решение на Общото събрание на Института, проведено на 17 май 2021 г.